CELEX: 62007TJ0492
Language: fi
Date: 2009-04-24
Title: Yhteisöjen ensimmäisen oikeusasteen tuomioistuimen tuomio (muutoksenhakujaosto) 24 päivänä huhtikuuta 2009. # Carlos Sanchez Ferriz ym. vastaan Euroopan yhteisöjen komissio. # Valitus - Henkilöstö - Virkamiehet - Ylennys - Vuoden 2005 ylennyskierros - Ylennettyjen virkamiesten luetteloon kirjaamatta jättäminen - Sovellettavat prosenttiluvut - Henkilöstösääntöjen liitteessä XIII oleva 6 ja 10 artikla - Intressi vedota valitusperusteeseen. # Asia T-492/07 P.

YHTEISÖJEN ENSIMMÄISEN OIKEUSASTEEN TUOMIOISTUIMEN TUOMIO (muutoksenhakujaosto)
      24 päivänä huhtikuuta 2009
      Asia T-492/07
      Carlos Sanchez Ferriz ym.
      vastaan
      Euroopan yhteisöjen komissio 
      Muutoksenhaku – Henkilöstö – Virkamiehet – Ylennys – Vuoden 2005 ylennyskierros – Ylennettyjen virkamiesten luetteloon merkitsemättä jättäminen – Prosenttimäärät – Henkilöstösääntöjen liitteessä XIII oleva 6 ja 10 artikla – Intressi vedota valitusperusteeseen
      Aihe: Valitus, joka koskee virkamiestuomioistuimen (toinen jaosto) asiassa F-115/06, Sanchez Ferriz ym. v. komissio, 17.10.2007
         antamaa määräystä (ei vielä julkaistu oikeustapauskokoelmassa), ja jossa vaaditaan tämän määräyksen kumoamista.
      
      Ratkaisu: Valitus hylätään. Carlos Sanchez Ferriz ja yhdeksän muuta komission virkamiestä, joiden nimet mainitaan tuomion liitteessä,
         velvoitetaan vastaamaan omista oikeudenkäyntikuluistaan sekä korvaamaan komission oikeudenkäyntikulut tässä oikeusasteessa.
      
      Tiivistelmä
      1.      Virkamiehet – Kanne – Oikeussuojan tarve – Ylentämättä jättämistä koskeva kanne 
      (Henkilöstösääntöjen 90 ja 91 artikla)
      2.      Virkamiehet – Kanne – Virkamiehelle vastainen toimi – Käsite – Päätös, jolla vahvistetaan ylennettyjen virkamiesten luettelo
            – Implisiittiset päätökset jättää ylentämättä muut virkamiehet kuin kantaja eivät ole virkamiehelle vastaisia toimia 
      (Henkilöstösääntöjen 90 ja 91 artikla)
      1.      Osoittaakseen oikeussuojan tarpeensa saada kumotuksi implisiittinen päätös, jolla virkamies jätettiin ylentämättä riidanalaisella
         ylennyskierroksella, sillä perusteella, että kyseisellä ura-alueella väitetysti sovellettavaa ylennysten määrää ei noudatettu,
         virkamiehen on osoitettava, että kun otetaan huomioon hänen henkilökohtainen tilanteensa ja erityisesti hänen ylennyspisteidensä
         kokonaismäärä, ei ole poissuljettua, että hän olisi saavuttanut ylennyskynnyksen jos edellä mainittua ylennysten määrää olisi
         sovellettu. 
      
      (ks. 34 kohta)
      Viittaukset: asia T‑436/04, Sanchez Ferriz v. komissio, 22.11.2006 (Kok. H., s. I‑A‑2‑277 ja II‑A‑2‑1439, 33–37 ja 39 kohta)
         ja asia T‑415/04, Tebaldi ym. v. komissio, tuomio 26.4.2007 (29–32 kohta, ei vielä julkaistu oikeustapauskokoelmassa).
      
      2.      Vaikka nimittävän viranomaisen sen päätöksen vaikutukset, jolla vahvistetaan ylennyskierroksella ylennettyjen virkamiesten
         luettelo, eivät lakkaa ylennyskierroksen päättymiseen, koska virkamies voi myöhempien ylennyskierrosten yhteydessä kilpailla
         useiden muiden virkamiesten kanssa, jotka olisivat mahdollisesti voineet tulla ylennetyiksi kyseisellä ylennyskierroksella,
         jos nimittävä viranomainen olisi ylentänyt suuremman määrän virkamiehiä, on kuitenkin niin, että implisiittisiä päätöksiä,
         joilla nämä muut virkamiehet jätettiin ylentämättä kyseisellä ylennyskierroksella, ei voida pitää tälle virkamiehelle vastaisina
         toimina. 
      
      (ks. 38 kohta)
      Viittaukset: asia T‑311/04, Buendía Sierra v. komissio, 19.10.2006 (Kok., s. II‑4137, 349 kohta).